钦定古今图书集成/历象汇编/庶征典/第011卷 > 旧唐书 > 《天文志序》
## 钦定古今图书集成/历象汇编/庶征典/第011卷 > 旧唐书 > 《天文志序》

《易》曰：“观乎天文，以察时变。”是故古之哲王，法垂象以
施化，考庶征以致理，以授人事，以考物纪，修其德以
顺其度，改其过以慎其灾，去危而就安，转祸而为福
者也。夫其五纬七纪之名数，中官外官之位次，凌历
犯守之所主，飞流彗孛之所应，前史载之备矣。武德
年中，薛颐、庾俭等相次为太史令，虽各善于占候，而
无所发明。贞观初，将仕郎直太史李淳风上言：“灵台
候仪，是后魏遗范，法制疏略，难为占步。”太宗因令淳
风改造浑仪，铸铜为之。至七年造成。淳风因撰《法象
志》七卷，以论前代浑仪得失之差。

天文之为十二次，所以辨析天体，纪纲辰象，上以考
七曜之宿度，下以配万方之分野，仰观变谪，而验之
于郡国也。《传》曰：“岁在星纪，而淫于元枵。姜氏、任氏，实
守其地。”及七国交争，善星者有甘德、石申，更配十二
分野，故有周、秦、齐、楚、韩、赵、燕、魏、宋、卫、鲁、郑、吴、越等图，
张衡、蔡邕，又以汉郡配焉。自此因循，但守其旧文，无
所变革。且悬象在上，终天不易，而郡国沿革，名称屡
迁，遂令后学难为凭准。贞观中，李淳风撰《法象志》，始
以唐之州县配焉。至开元初，沙门一行又增损其书，
更为详密。既事包今古，与旧有异同，颇裨后学。